PATVIRTINTA

Skuodo rajono savivaldybės tarybos

2026 m. vasario d. sprendimu Nr. T9-

**SKUODO RAJONO SAVIVALDYBĖS MERO FONDO SUDARYMO,**

**NAUDOJIMO IR ATSISKAITYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Skuodo rajono savivaldybės mero fondo sudarymo, naudojimo ir atsiskaitymo tvarkos aprašas (toliau – Aprašas) reglamentuoja Skuodo rajono savivaldybės (toliau – Savivaldybė) mero fondo paskirtį, lėšas bei jų naudojimo, apskaitos, atsiskaitymo ir kontrolės procedūras.

2. Aprašo tikslas – užtikrinti, kad Savivaldybės mero fondo lėšos būtų racionaliai planuojamos ir efektyviai bei ekonomiškai naudojamos.

**II SKYRIUS**

**SAVIVALDYBĖS MERO FONDO SUDARYMAS, JO DYDIS IR SKYRIMAS**

3. Savivaldybės mero fondas sudaromas atstovavimo Savivaldybei (reprezentacinėms) Lietuvoje ir užsienyje išlaidoms finansuoti.

4. Savivaldybės mero fondo dydis nustatomas nedidinant bendrų Savivaldybės reprezentacijai skirtų lėšų.

5. Savivaldybės mero fondo dydis apskaičiuojamas vadovaujantis Lietuvos Respublikos vietos savivaldos įstatymo 25 straipsnio 7 dalimi. Vienam mėnesiui skiriama iki vieno Valstybės duomenų agentūros skelbiamo paskutinio Lietuvos ūkio vidutinio mėnesinio darbo užmokesčio dydžio suma.

6. Asignavimus Savivaldybės mero fondo išlaidoms finansuoti skiria Savivaldybės taryba, tvirtindama kiekvienų metų Savivaldybės biudžetą (4 Programos „Savivaldybės valdymas ir pagrindinių funkcijų vykdymas“ priemonė 4.1.1.5. „Mero fondas“).

7. Savivaldybės tarybai patvirtinus atitinkamų metų Savivaldybės biudžetą, sudaroma Savivaldybės mero fondo išlaidų sąmata pagal funkcinę ir ekonominę klasifikaciją.

**III SKYRIUS**

**SAVIVALDYBĖS MERO FONDO NAUDOJIMO TVARKA**

8. Savivaldybės mero fondo lėšas naudoja Savivaldybės meras.

9. Savivaldybės mero fondo lėšos naudojamos Savivaldybės mero atstovavimo (reprezentacijos) reikmėms, atstovaujant Savivaldybei Lietuvoje ir užsienyje. Savivaldybės mero fondo lėšos nėra tapatinamos su Savivaldybės administracijos ar kitų subjektų reprezentacinėmis lėšomis ir naudojamos tik mero, kaip Savivaldybės vadovo, atstovavimo funkcijoms.

10. Savivaldybės mero fondo lėšos gali būti naudojamos šioms reprezentacinėms reikmėms, jei jos neapmokėtos iš kitų Savivaldybės biudžeto lėšų, skirtų renginiams Lietuvoje ir užsienyje:

10.1. užsienio valstybių asmenų, delegacijų, svečių ir juos lydinčių asmenų priėmimo išlaidoms (išlaidoms transportui, nakvynei, maitinimui, vertėjams, gidams, gėlėms, suvenyrams, atminimo dovanoms, kitoms prekėms ir paslaugoms, kurios yra tiesiogiai susijusios su Savivaldybės mero atstovavimo Savivaldybei funkcijų vykdymu);

10.2. užsienyje arba Lietuvoje rengiamų oficialių priėmimų, turinčių tiesioginį ryšį su Savivaldybės mero atstovavimo Savivaldybei funkcijų vykdymu, išlaidoms (priėmimų, kurie rengiami Savivaldybės mero sprendimu kokio nors asmens, delegacijos ar oficialių svečių garbei, taip pat įstatymų nustatytų atmintinų ir švenčių dienų, profesijų dienų, sutarčių pasirašymo, vizitų, valstybės ar Savivaldybės įstaigų jubiliejų progomis, kai šių priėmimų metu dalyvauja oficialūs svečiai ar delegacijos, organizavimo, maisto produktų, gėrimų, kitų prekių ir paslaugų pirkimo išlaidoms);

10.3. darbo susitikimų išlaidoms (maisto produktų, gėrimų, kitų prekių, skirtų Savivaldybės atstovų susitikimams darbo klausimais aptarti, svarstyti, derinti su kitų savivaldybių, įstaigų, įmonių, organizacijų atstovais, pirkimo išlaidos);

10.4. reprezentaciniai suvenyrai, leidiniai ar kita atributika iš Savivaldybės mero fondo lėšų gali būti įsigyjami tik tais atvejais, kai jie yra skirti išimtinai Savivaldybės mero, kaip Savivaldybės vadovo, atstovavimo funkcijoms, o ne Savivaldybės administracijos ar kitų struktūrinių padalinių veiklos reprezentacijai.

11. Atstovavimo Savivaldybei (reprezentacinėms) Lietuvoje ir užsienyje išlaidoms nepriskiriamos išlaidos, susijusios su politine reklama.

12. Įsigyjant prekes ar paslaugas vadovaujamasi viešuosius pirkimus reglamentuojančių teisės aktų nuostatomis.

13. Naudojant Savivaldybės mero fondo lėšas, privaloma užtikrinti interesų konfliktų prevenciją, sprendimų skaidrumą ir lėšų panaudojimo nešališkumą:

13.1. Savivaldybės meras, prieš priimdamas sprendimą dėl Savivaldybės mero fondo lėšų panaudojimo, privalo įvertinti galimų viešųjų ir privačių interesų konflikto buvimą ir užtikrinti, kad sprendimai būtų priimami laikantis Lietuvos Respublikos viešųjų ir privačių interesų derinimo įstatymo nuostatų;

13.2. Savivaldybės mero fondo lėšos negali būti naudojamos prekėms ar paslaugoms įsigyti iš fizinių ar juridinių asmenų, su kuriais Savivaldybės merą sieja artimų asmenų ryšiai ar kiti privatūs interesai, kaip jie suprantami Lietuvos Respublikos viešųjų ir privačių interesų derinimo įstatyme, galintys sukelti interesų konfliktą;

13.3. kai iš Savivaldybės mero fondo lėšų įsigyjamų prekių ar paslaugų vertė neviršija mažos vertės pirkimų ribos, turi būti siekiama, kiek tai objektyviai įmanoma, palyginti skirtingų tiekėjų siūlomas kainas;

13.4. Savivaldybės mero fondo lėšos negali būti naudojamos fizinių ar juridinių asmenų veiklai remti, finansuoti ar subsidijuoti. Iš Savivaldybės mero fondo lėšų gali būti apmokamos tik tokios išlaidos, kurios yra tiesiogiai susijusios su Savivaldybės mero atstovavimo Savivaldybei funkcijų vykdymu ir kurios neatitinka fizinių ar juridinių asmenų veiklos rėmimo, finansavimo ar subsidijavimo požymių.

**IV SKYRIUS**

**SAVIVALDYBĖS MERO FONDO LĖŠŲ APSKAITA, ATSISKAITYMAS IR KONTROLĖ**

14. Savivaldybės mero fondo lėšų apskaitą tvarko Savivaldybės administracijos Finansinės apskaitos skyrius (toliau – Finansinės apskaitos skyrius).

15. Organizuojant atvykstančių oficialių asmenų priėmimą iš Savivaldybės mero fondo lėšų, Savivaldybės administracijos Kultūros ir turizmo skyrius (toliau – Kultūros ir turizmo skyrius) sudaro reprezentacinių išlaidų sąmatą, kurią tvirtina Savivaldybės meras.

16. Iš Savivaldybės mero fondo įsigyjamų prekių ar paslaugų pirkimo dokumentai išrašomi Savivaldybės administracijos vardu ir pateikiami per sąskaitų administravimo sistemą SABIS. Iš Savivaldybės mero fondo įsigytos prekės nepajamuojamos, išlaidų suma pagal išlaidų patvirtinimo dokumentus nurašoma į faktines išlaidas.

17. Reprezentacijos reikmėms skirtos išlaidos apmokamos pagal pateiktus faktines išlaidas patvirtinančius apskaitos dokumentus, atitinkančius Lietuvos Respublikos finansinės apskaitos įstatymo nustatytus reikalavimus, taikomus apskaitos dokumentams.

18. Pasibaigus ataskaitiniam mėnesiui Kultūros ir turizmo skyrius parengia Savivaldybės mero fondo išlaidų nurašymo aktą (Aprašo 1 priedas), kuriame išvardijamos patirtos išlaidos, pagrįstos finansinės apskaitos dokumentais. Mero pasirašytas Savivaldybės mero fondo išlaidų nurašymo aktas kartu su išlaidas pateisinančiais dokumentais ne vėliau kaip iki kito mėnesio 10 dienos pateikiamas Finansinės apskaitos skyriui.

19. Iki kalendorinių metų paskutinės darbo dienos nepanaudotos Savivaldybės mero fondo lėšos grąžinamos į Savivaldybės biudžetą.

20. Metinę Savivaldybės mero fondo lėšų naudojimo ataskaitą (Aprašo 2 priedas) parengia Finansinės apskaitos skyrius. Savivaldybės mero fondo lėšų naudojimo ataskaitą meras teikia Savivaldybės tarybai kartu su Savivaldybės metinių ataskaitų rinkiniu. Savivaldybės mero fondo lėšų naudojimo ataskaita viešinama Savivaldybės interneto svetainėje.

21. Savivaldybės mero fondo lėšų panaudojimo kontrolę atlieka Savivaldybės kontrolės ir audito tarnyba.

**V SKYRIUS**

**BAIGIAMOSIOS NUOSTATOS**

22. Už Savivaldybės mero fondo lėšų panaudojimo teisėtumą atsako Savivaldybės meras.

23. Aprašas gali būti pakeistas arba panaikintas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_