PATVIRTINTA

Skuodo rajono savivaldybės tarybos

2026 m. vasario d. sprendimu Nr. T9-

# SKUODO RAJONO SAVIVALDYBĖS 2026 Metų

# UŽIMTUMO DIDINIMO PROGRAMA

**I SKYRIUS**

**PROGRAMOS APRAŠYMAS**

1. Skuodo rajono savivaldybės 2026 metų užimtumo didinimo programa (toliau – programa) parengta ir vykdoma vadovaujantis Lietuvos Respublikos vietos savivaldos įstatymu, Lietuvos Respublikos užimtumo įstatymu, Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“, ir Specialių tikslinių dotacijų savivaldybių biudžetams lėšų apskaičiavimo metodika, patvirtinta Lietuvos Respublikos socialinės apsaugos ir darbo ministro 2006 m. liepos 13 d. įsakymu Nr. A1-193 „Dėl Specialių tikslinių dotacijų savivaldybių biudžetams lėšų apskaičiavimo metodikos patvirtinimo“.

2. Programoje numatomas programos tikslas, uždaviniai, planuojamos apimtys, vykdymo laikas ir trukmė, ieškančių darbo asmenų grupės, kurioms teikiama pirmenybė dirbti darbus, mokėjimo už darbą sąlygos, laikinų darbo vietų skaičius, skiriamos lėšos ir lėšų šaltiniai.

3. Programa rengiama vadovaujantis šiais principais:

3.1. bendradarbiavimo – aktyvus gyvenamosios vietovės bendruomenės įtraukimas į veiklą, skatinant jos iniciatyvą;

3.2. kompleksiškumo – įgyvendinant programą kompleksiškai sprendžiamos asmenų užimtumo problemos, įtraukiant teritorinę Užimtumo tarnybą, socialinius partnerius;

3.3. individualumo – programoje numatomos priemonės organizuojamos ir paslaugos teikiamos atsižvelgiant į individualius asmenų poreikius bei jų motyvaciją integruotis į darbo rinką;

3.4. tęstinumo – programoje numatytų veiklų tęstinumas, nuolatinė programos įgyvendinimo priežiūra ir tikslinimas pagal kintančias aplinkybes;

3.5. efektyvumo – pagrindinis programos priemonių rezultatas ir vertinimo kriterijus yra asmens įsidarbinimas pagal darbo sutartį arba darbo santykiams prilygintinų teisinių santykių pagrindu, savarankiškos arba neatlygintinos veiklos vykdymas;

3.6. ekonomiškumo – maksimalus programai įgyvendinti skirtų lėšų panaudojimas, vadovaujantis ekonominio naudingumo principu, tiek rengiant programą, tiek ją įgyvendinant;

3.7. viešumo – programos rezultatų viešinimas.

4. Siekiant didinti gyventojų užimtumą tikslinga vykdyti laikino pobūdžio pagalbinius darbus, nes:

4.1. šių darbų poreikis Skuodo rajono savivaldybėje yra didelis;

4.2. vadovaujantis ekonominio naudingumo principu lėšos bus panaudotos maksimaliai ir racionaliai;

4.3. sudaroma galimybė užsidirbti pragyvenimui būtinų lėšų;

4.4. didelė dalis rajono gyventojų, neturinčių darbo, yra sąlyginai žemos kvalifikacijos, todėl kvalifikuotų darbų atlikti jie negali;

4.5. Skuodo rajono savivaldybės administracija gali įdarbinti asmenis tik organizuodama laikino pobūdžio pagalbinius darbus.

5. Programą tvirtina Skuodo rajono savivaldybės taryba, darbų paskirstymą bei sutartis rengia Skuodo rajono savivaldybės administracijos seniūnijų seniūnai.

6. Programą vykdo darbdavys – Skuodo rajono savivaldybės administracija, pavesdama laikino pobūdžio pagalbinius darbus organizuoti Skuodo rajono savivaldybės administracijos seniūnijoms.

7. Seniūnijos pagal poreikį gali organizuoti darbus seniūnijos teritorijoje esančiose ugdymo, švietimo, kultūros ar globos įstaigose.

8. Programoje dalyvaujančių asmenų skaičius nustatomas atsižvelgiant į esamą programos finansavimą, gyventojų skaičių seniūnijose ir laikino pobūdžio pagalbinių darbų poreikį seniūnijose.

9. Trišalė taryba prie Užimtumo tarnybos prie Lietuvos Respublikos socialinės apsaugos ir darbo ministerijos svarsto ir teikia Savivaldybei pasiūlymus dėl jų rengiamų / parengtų užimtumo didinimo programų rengimo tikslingumo Trišalės tarybos prie Užimtumo tarnybos prie Lietuvos Respublikos socialinės apsaugos ir darbo ministerijos patvirtinto darbo reglamento nustatyta tvarka.

10. Savivaldybės rengiamas programos projektas patikslinamas, atsižvelgiant į patvirtintą Lietuvos Respublikos valstybės biudžeto specialių tikslinių dotacijų savivaldybių biudžetams einamiesiems metams paskirstymą savivaldybių administracijoms.

**II SKYRIUS**

**GYVENTOJŲ UŽIMTUMO BŪKLĖS ANALIZĖ**

11. Remiantis Valstybės duomenų agentūros duomenimis, Skuodo rajono savivaldybėje gyventojų skaičius ženkliai mažėja. 2016 m. – 18 060 gyventojų, 2017 m. – 17 179, 2018 m. – 16 675, 2019 m. – 16 279, 2020 m. – 15 871, 2021 m. – 15 665, 2022 m. – 15 831, 2023 m. – 15 591, 2024 m. – 15 070, 2025-07-01 – 14 858 gyventojai.

12. Analizuojant Skuodo rajono gyventojų skaičių pagal amžiaus grupes, nustatyta, kad padaugėjo 50–65 amžiaus asmenų. Statistika rodo tolimesnį gyventojų skaičiaus mažėjimą ir visuomenės senėjimą.

Situacija 2025 m. rugsėjo 1 d. Užimtumo tarnybos prie Socialinės apsaugos ir darbo ministerijos Klaipėdos klientų aptarnavimo departamento Palangos skyriuje:

Užimtumo tarnybos informacinėje sistemoje registruoti 794 darbo ieškantys asmenys. Tarp ieškančių darbo asmenų – 436 moterys ir 358 vyrai. Iš 529 bedarbio statusą turinčių Skuodo rajono gyventojų 329 gyvena kaimo vietovėse. Bendras nedarbas Skuodo rajono savivaldybėje 2025 m. rugsėjo 1 d. siekė 5,9 proc. Procentais nuo darbingo amžiaus gyventojų: bedarbių – 6,1 proc., vyrų (bedarbių) – 2,8 proc., moterų (bedarbių) – 3,3 proc., jaunimo iki 29 m. – 1,0 proc.

13. Asmenys, kuriems gali būti rengiama programa, yra:

13.1. rūpintiniai, kuriems iki pilnametystės buvo nustatyta rūpyba, kol jiems sukaks 25 metai;

13.2. nėščios moterys, vaiko (įvaikio) motina (įmotė) arba tėvas (įtėvis), vaiko globėjas, rūpintojas ir asmenys, faktiškai vieni auginantys vaiką (įvaikį) iki 8 metų arba vaiką (įvaikį) su negalia iki 18 metų, taip pat asmenys, prižiūrintys šeimos narius su negalia, kuriems Asmens su negalia teisių apsaugos agentūros sprendimu nustatytas individualios pagalbos teikimo išlaidų kompensacijos poreikis;

13.3. grįžę iš laisvės atėmimo vietų įstaigos, kai laisvės atėmimo laikotarpis buvo ilgesnis kaip 6 mėnesiai, jeigu jie kreipiasi į Užimtumo tarnybą ne vėliau kaip per 6 mėnesius nuo grįžimo iš laisvės atėmimo vietų įstaigų;

13.4. piniginės socialinės paramos gavėjai;

13.5. priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas, jeigu jie kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;

13.6. prekybos žmonėmis aukos, baigusios psichologinės socialinės ir (ar) profesinės reabilitacijos programas, jeigu jos kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;

13.7. grįžę į Lietuvą nuolat gyventi politiniai kaliniai ir tremtiniai bei jų šeimos nariai (sutuoktinis, vaikai (įvaikiai) iki 18 metų), jeigu jie kreipiasi į Užimtumo tarnybą ne vėliau kaip per 6 mėnesius nuo grįžimo į Lietuvą nuolat gyventi dienos;

13.8. turintys pabėgėlio statusą ar kuriems yra suteikta papildoma ar laikinoji apsauga arba turintys teisę gauti laikinąją apsaugą, iki sprendimo dėl laikinosios apsaugos suteikimo (nesuteikimo) priėmimo, tačiau ne ilgiau kaip laikinosios apsaugos laikotarpiu;

13.9. asmenys, patiriantys socialinę riziką;

13.10. vyresni kaip 40 metų;

13.11. darbo rinkai besirengiantys asmenys. Gali dalyvauti ir darbo rinkai besirengiantis asmuo, kuris turi kažkurią iš 3 kliūčių įsidarbinimui: turi prižiūrėti ir (ar) slaugyti šeimos narį ar kartu gyvenantį asmenį; neturi galimybių atvykti iš nuolatinės gyvenamosios vietos į darbo vietą; turi priklausomybę nuo alkoholio, narkotinių, psichotropinių ir kitų psichiką veikiančių medžiagų, azartinių žaidimų;

13.12. ilgalaikiai bedarbiai, kurių nedarbo trukmė ilgesnė kaip 12 mėnesių, skaičiuojant nuo įsiregistravimo Užimtumo tarnyboje dienos.

**III SKYRIUS**

**PROGRAMOS TIKSLAS IR UŽDAVINIAI**

14. Programos tikslas – siekti visiško gyventojų užimtumo, mažinti jų socialinę atskirtį ir stiprinti socialinę sanglaudą, padėti įgyvendinti užimtumo rėmimo politiką.

15. Programos uždaviniai:

15.1. didinti darbo ieškančių darbingo amžiaus asmenų užimtumo galimybes, įtraukiant į programą apie 19 ieškančių darbo asmenų (jei vieno asmens atliekamų darbų vidutinė trukmė 1 mėnuo, kai minimalioji mėnesinė alga 1153 eurų) – poreikis yra daug didesnis, bet lėšos skiriamos pagal nustatytą metodiką;

15.2. sudaryti sąlygas įsidarbinti Užimtumo tarnyboje registruotiems bedarbiams ir nedarbingiems asmenims, nurodytiems Lietuvos Respublikos užimtumo įstatymo 48 straipsnio 2 dalyje.

**IV SKYRIUS**

**LAIKINŲJŲ DARBŲ VYKDYMO LAIKAS, TRUKMĖ, ORGANIZAVIMAS**

16. Programos vykdymo terminas nuo 2026 m. kovo 1 d. iki 2026 m. gruodžio 18 d.

17. Vieno asmens atliekamų darbų trukmė nuo 1 iki 6 mėnesių.

18. Pagal programą bus įdarbinti asmenys, atitinkantys tikslines programos dalyvių grupes.

19. Informaciją apie organizuojamus darbus, nurodydama darbo ieškančių asmenų skaičių, programos finansavimo terminus, Skuodo rajono savivaldybės administracija skelbia Skuodo rajono savivaldybės interneto svetainėje www.skuodas.lt.

20. Programoje dalyvaujantiems siūlomų darbų sąrašas:

20.1. kraštovaizdžio, nekilnojamųjų kultūros vertybių ir Savivaldybės įsteigtų saugomų teritorijų tvarkymas;

20.2. sporto ir turizmo objektų tvarkymo pagalbiniai darbai;

20.3. vietinės reikšmės kelių ir gatvių priežiūros pagalbiniai darbai;

20.4. visuomeninės ir socialinės paskirties, švietimo objektų pagalbiniai tvarkymo darbai;

20.5. bešeimininkių pastatų tvarkymo darbai;

20.6. susidariusių sąvartynų, užterštų, neprižiūrimų teritorijų valymo darbai;

20.7. šiukšlių rinkimas, šlavimas, šienavimas, sniego valymas, želdynų priežiūra;

20.8. upių, ežerų ir kitų vandens telkinių pakrančių bei paplūdimių valymas ir priežiūra;

20.9. istorijos ir kultūros paveldo, muziejų, kapinių ir kitų saugomų bei turinčių išliekamąją vertę objektų priežiūra;

20.10. valstybinio miško aplinkos tvarkymas, miško sodinimas ir priežiūra;

20.11. socialinės globos teikimo asmenims su sunkia negalia užtikrinimo laikino pobūdžio darbai (malkų ruoša vienišiems žmonėms su sunkia negalia);

20.12. smulkaus remonto pagalbiniai darbai.

21. Programoje suplanuotiems darbams atlikti sudaromos sutartys.

**V SKYRIUS**

**Programos finansavimaS IR FINANSAVIMO ŠALTINIAI**

22. Programa finansuojama iš Lietuvos Respublikos valstybės biudžeto specialių tikslinių dotacijų savivaldybių biudžetams lėšų, skirtų Vietos savivaldos įstatymo 7 straipsnio 16 punkte numatytai valstybinei (valstybės perduotai savivaldybėms) funkcijai įgyvendinti. Lėšos apskaičiuojamos vadovaujantis Specialių tikslinių dotacijų savivaldybių biudžetams lėšų apskaičiavimo metodika, patvirtinta Lietuvos Respublikos socialinės apsaugos ir darbo ministro 2006 m. liepos 13 d. įsakymu Nr. A1-193 „Dėl Specialių tikslinių dotacijų savivaldybių biudžetams lėšų apskaičiavimo metodikos patvirtinimo“.

23. Jeigu savivaldybės biudžetas nepatvirtintas, lėšos programai finansuoti nuo finansinių metų pradžios iki savivaldybės biudžeto patvirtinimo kiekvieną mėnesį negali viršyti 1/12 praėjusių metų savivaldybės biudžete programai skirtų lėšų.

24. Lietuvos Respublikos valstybės biudžeto lėšos, skirtos programai įgyvendinti, paskirstomos, pervedamos, naudojamos ir už jas atsiskaitoma vadovaujantis Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašo, patvirtinto Lietuvos Respublikos socialinės apsaugos ir darbo ministro 2009 m. birželio 9 d. įsakymu Nr. A1-381 „Dėl Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašo patvirtinimo“, nustatyta tvarka.

25. Darbdaviui, įdarbinusiam pagal darbo sutartį programoje numatytiems darbams atlikti Užimtumo tarnybos siųstus asmenis, už kiekvieną įdarbintą asmenį mokamos subsidijos, skirtos apmokėti šias išlaidas:

25.1. darbo užmokesčio už įdarbinto asmens faktiškai dirbtą laiką, apskaičiuoto pagal tą mėnesį galiojantį Vyriausybės patvirtintą minimalųjį valandinį atlygį;

25.2. draudėjo privalomojo valstybinio socialinio draudimo įmokoms;

25.3. piniginei kompensacijai už išmokėtą programoje numatytus darbus dirbusiam asmeniui kompensaciją už nepanaudotas atostogas, įskaitant draudėjo privalomojo valstybinio socialinio draudimo įmokų sumą.

26. Programos vykdymui finansavimo poreikis kasmet yra apie 80 000 eurų, kurie būtų skiriami Skuodo rajono savivaldybei iš valstybės biudžeto valstybinėms (valstybės perduotoms savivaldybėms) funkcijoms atlikti. Lėšos skiriamos pagal nustatytą metodiką. 2020 metais buvo skirta 22 100 eurų, 2021 metais skirta 19 300 eurų, 2022 metais skirta 26 700 eurų, 2023 metais skirta 34 200 eurų, 2024 metais skirta 44 800 eurų, 2025 metais skirta 58 700 eurų, 2026 metų įgyvendinimui skirta 25 200 eurų.

27. Lėšos konkrečiam darbdaviui ar asignavimų valdytojui skiriamos Skuodo rajono savivaldybės administracijos direktoriaus įsakymu, procentinėmis dalimis kiekvienai seniūnijai, atsižvelgiant į seniūnijoje gyvenamąją vietą deklaravusių asmenų skaičių.

**VI SKYRIUS**

**prOGRAMOS REZULTATAI, STEBĖSENA IR PRIEŽIŪRA**

28. Programoje dalyvaus apie 19 ieškančių darbo asmenų (jei vieno asmens atliekamų darbų vidutinė trukmė 1 mėnuo, kai minimalioji mėnesinė alga 1153 eurų). Jie turės galimybę užsidirbti lėšų pragyvenimui, atnaujins darbinius įgūdžius.

29. Programą vykdys Skuodo rajono savivaldybės administracijos seniūnijų seniūnai.

30. Skuodo rajono savivaldybės administracijos direktoriaus paskirtas specialistas, atsakingas už Programos įgyvendinimą, vykdys:

30.1. lėšų panaudojimo pagal patvirtintą sąmatą stebėjimą;

30.2. ne rečiau kaip vieną kartą per ketvirtį atliks patikrinimus seniūnijose (darbo vietose), surašydami tarnybinį pranešimą savivaldybės administracijos direktoriui apie faktiškai dirbusius asmenis ir jų atliekamus darbus.

31. Programos įgyvendinimą, lėšų Programos įgyvendinimui panaudojimą kontroliuoja Savivaldybės administracijos Centralizuotas vidaus audito tarnyba.

32. Asmenims nutraukus dalyvavimą programoje, Skuodo rajono savivaldybės administracijos seniūnijų seniūnai ne vėliau kaip per tris dienas apie tai informuoja Užimtumo tarnybos prie Socialinės apsaugos ir darbo ministerijos Klaipėdos klientų aptarnavimo departamento Palangos skyrių.

33. Programos įgyvendinimo metu pasiektus rezultatus Skuodo rajono savivaldybės administracija skelbia Skuodo rajono savivaldybės interneto svetainėje www.skuodas.lt.

34. Programai skirtų lėšų panaudojimo ir asmenų užimtumo rezultatai vertinami kartu su Užimtumo tarnybos prie Socialinės apsaugos ir darbo ministerijos Klaipėdos klientų aptarnavimo departamento Palangos skyriumi.

35. Nustačius, kad Programos lėšos panaudotos ne pagal paskirtį, jas gavęs subjektas privalo grąžinti į Skuodo rajono savivaldybės biudžetą ne vėliau kaip per 10 darbo dienų.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_