**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO DALYVAUTI PROJEKTE „PAGALBA VAIKAMS SU NEGALIA VIDURIO IR VAKARŲ LIETUVOS REGIONE“** **PARTNERIO TEISĖMIS**

2026 m. vasario 13 d. Nr. T10-28

Skuodas

**1. Parengto sprendimo projekto tikslas ir uždaviniai.**

Lietuvos Respublikos socialinės apsaugos ir darbo ministerija parengė finansavimo priemonės pagal Vaiko garantijų turinį, kuriuo bus siekiama didinti paslaugų vaikams, turintiems vidutinę ir sunkią negalią, prieinamumą savivaldybėse. Lietuvoje Vaiko garantijos įgyvendinamos pagal socialinės apsaugos ir darbo, sveikatos apsaugos bei švietimo, mokslo ir sporto ministrų 2023 m. birželio 13 d. įsakymu Nr. A1- 388/V-678/V-821 patvirtintą Vaiko garantijų sistemos įgyvendinimo 2023– 2030 metais Lietuvoje veiksmų planą. Šiame plane dėmesys skiriamas taip pat ir vaikams, turintiems negalią – ši vaikų grupė išskiriama kaip viena iš labiausiai pažeidžiamų vaikų grupių Lietuvoje. Paslaugų vaikams plėtra bus įgyvendinama Europos socialinio fondo lėšomis, per priemonę, kuria siekiama didinti bendruomenėje teikiamų paslaugų prieinamumą vaikams, turintiems vidutinę ir sunkią negalią, padėti šeimoms atliepti vaikų poreikius, taip pat numatoma galimybė per šią priemonę išbandyti šeimos atvejo koordinavimą, kuris atlieptų iššūkį dėl poreikio palydėti šeimą per skirtingas sistemas ir kt.

Projekto rengėjas ir pareiškėjas Asmens su negalia teisių apsaugos agentūra prie Socialinės apsaugos ir darbo ministerijos. Savivaldybės bus projekto partneriai; taip pat kaip ir paslaugų teikėjai, kurie galės teikti projekte numatytas paslaugas. Galimi paslaugų teikėjai yra visi viešieji ir privatieji juridiniai asmenys (tai apima ir visas nevyriausybines organizacijas, ir savivaldybių įstaigas, pvz., socialinių paslaugų centrus), kurie atitiks Ministerijos nustatytus kriterijus. Projekto tikslinė grupė – 0–17 (imtinai) metų vaikai, turintys vidutinę ar sunkią negalią, ir jų šeimų nariai.

Pagrindinės paslaugos, kurias planuojama finansuoti pagal projektą savivaldybėse yra šios:

I. Paslaugos vaikams Bendruomeninė ilgalaikė kompleksinė pagalba pagal vaiko individualius poreikius, skirta skatinti jo savarankiškumą, įtraukti į visuomenę ir mažinti negalios poveikį jo gyvenimui:

• sensomotorinis ugdymas;

• logopedo paslaugos;

• tiflopedagogo ir surdopedagogo paslaugos;

• psichologo konsultacijos;

• motorikos ir kūno lavinimo užsiėmimai, skirti atliepti vaiko poreikius, kylančius dėl jo negalios;

• vaiko savitvarkos ir socialinių įgūdžių ugdymas, formuojant kuo didesnį vaiko savarankiškumą;

• elgesio valdymo užsiėmimų paslaugos;

• žaidimo terapija, skirta ugdyti vaiko savarankiško žaidimo gebėjimus;

• kitos terapijos, atitinkančios vaiko individualius poreikius; gebėjimo veikti grupėje/tarp kitų aplinkinių formavimas. Kitos paslaugos:

• agresyvaus ir saviagresyvaus elgesio, kylančio dėl vaiko negalios, prevencija ir valdymas, išskyrus medicinines intervencijas;

• pagal poreikį – paslaugos, skirtos atliepti vaiko individualius sveikatos poreikius, tais atvejais, kai tokių paslaugų stoka trukdytų naudotis kitomis paslaugomis ir kai vaikas negauna tokios paslaugos iš kitų šaltinių (pvz., slaugytojo paslauga);

• pavėžėjimo paslauga tarp projekto ribose teikiamų paslaugų įtraukiant ir palydinčio asmens paslaugą;

• palydėjimas tarp paslaugų (asmuo, kuris būna su vaiku ne tik transporto priemonėje, bet ir palydi tarp skirtingų įstaigų, teikiančių paslaugas);

• kitos paslaugos pagal poreikį.

II. Paslaugos šeimai:

• individualios konsultacijos ir individualus vaiko priežiūros įgūdžių ugdymas paslaugas gaunančių vaikų tėvams, įtėviams, globėjams (rūpintojams), kaip patiems atliepti individualius vaiko poreikius dėl negalios;

• specializuoti mokymai, skirti paruošti tėvus, globėjus (rūpintojus) vaiko, turinčio negalią, lytinio brendimo laikotarpiui, apimant mokymų programos parengimą;

•individualios ir (ar) grupinės psichologo arba socialinio darbuotojo konsultacijos broliams (seserims), kitiems šeimos nariams (pagal poreikį) suprasti šeimos nario negalią, poveikį šeimos gyvenimui, pagalba tinkamai išgyventi sudėtingus jausmus.

Taip pat planuojama parengti šeimos atvejo koordinavimo modelį – tai šeimos, auginančios vaiką, turintį vidutinę ar sunkią negalią (nuo 0 iki 18 metų):

1) palydėjimas iki negalios vaikui nustatymo tais atvejais, kai negalia dar nėra nustatyta (t. y. pagal poreikį);

2) vieno konkretaus specialisto šeimai teikiamas palydėjimas tarp socialinės, švietimo, sveikatos sistemų, siekiant padėti šeimai gauti laiku visą būtiną informaciją apie paslaugų, išmokų, kitokių pagalbos formų galimybes – informavimas, konsultavimas, pagalba rengiant ir pateikiant būtinus dokumentus ar kitą informaciją paslaugoms ir kitai pagalbai gauti, tarpininkavimas tarp institucijų (esant poreikiui), palydėjimas iki institucijų (esant poreikiui), pagalba suprasti teisės aktus ir juose nustatytus reikalavimus, kita šeimai reikalinga pagalba pagal individualius poreikius;

3) paslaugų tvarkaraščio vaikui sudėliojimas pagal jo individualius poreikius ir jo įgyvendinimo priežiūra, palengvinant šeimai rūpinimąsi paslaugų vaikui užtikrinimu.

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 6 straipsnio 12 ir 14 punktai, 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-01 „Plėtoti kompleksinę asmenų su negalia socialinės integracijos sistemą“ aprašo, patvirtinto Lietuvos Respublikos socialinės apsaugos ir darbo ministro 2022 m. liepos 28 d. įsakymu Nr. A1-502 „Dėl 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-01 „Plėtoti kompleksinę asmenų su negalia socialinės integracijos sistemą“ aprašo patvirtinimo“ (Lietuvos Respublikos socialinės apsaugos ir darbo ministro 2025 m. lapkričio 10 d. įsakymo Nr. A1-624 redakcija), 4 veiklos „Didinti paslaugų vaikams, kuriems gresia skurdas arba socialinė atskirtis, prieinamumą, įgyvendinant vaiko garantijų sistemos tikslus“ 4.2 poveiklė „Pagalba vaikams su negalia Vidurio ir vakarų Lietuvos regione“, Lietuvos Respublikos socialinės apsaugos ir darbo ministerijos 2025 m. birželio 17 d. raštas Nr. SD-2218 (18.1 E-34) „Dėl planuojamų veiklų vaikams, turintiems negalią, ir jų šeimoms“.

**3. Laukiami rezultatai.**

Įgyvendinant projektą bus padidintas paslaugų prieinamumas vaikams su sunkia ir vidutine negalia, sukurtas ir išbandytas paslaugų teikimo koordinavimo modelis, siekiant padėti vaikui su negalia atskleisti didžiausią jo potencialą ugdytis, gyventi ir savarankiškai funkcionuoti.

Projekto įgyvendinimo laikotarpiu pagalba ir kitos projekte numatytos priemonės bus suteiktos ne mažiau kaip 14 Skuodo rajono savivaldybėje gyvenančių vaikų, turinčių sunkią ar vidutinę negalią, bei jų šeimų nariams.

**4. Lėšų poreikis sprendimui įgyvendinti ir jų šaltiniai.**

Skuodo rajono savivaldybės administracijos dalyvavimas projekte partnerio teisėmis nereikalauja Skuodo rajono savivaldybės finansinio indėlio – numatytos projekto veiklos bus pilna apimti dengiamos Europos Sąjungos lėšomis.

Atsižvelgiant į Lietuvos Respublikos socialinės apsaugos ir darbo ministerijos rekomendacijas – mažesnėms savivaldybėms (su mažesniu vaikų su negalia rodikliu) jungtis prie didesnių savivaldybių dėl paslaugų pirkimo, Skuodo rajono savivaldybės administracija 2025 m. lapkričio 28 d. raštu Nr. R2-3127 „Dėl dalyvavimo projekte“ pateikė prašymą sudaryti galimybę Skuodo rajono savivaldybei prisijungti prie Plungės rajono savivaldybės įgyvendinant projektą. Plungės rajono savivaldybės administracija 2025 m. gruodžio 3 d. raštu Nr. AS-6290 „Dėl dalyvavimo projekte „Pagalba vaikams su negalia Vidurio ir vakarų Lietuvos regione“ informavo, kad: „buvo nuspręsta sudaryti galimybę Skuodo rajono savivaldybei prisijungti prie projekto „Pagalba vaikams su negalia Vidurio ir vakarų Lietuvoje“, kurį įgyvendins Plungės rajono savivaldybė.

Projekte numatytos priemonės bus suteiktos ne mažiau kaip 14 vaikų, turinčių sunkią ir vidutinę negalią, gyvenančių Skuodo rajono savivaldybėje, bei jų šeimų nariams.

Tokiu atveju didesnė savivaldybė, sutikusi kooperuotis su mažesne savivaldybe projekto įgyvendinimo veikloms, atliks bendrą pirkimą kartu Plungės rajono ir Skuodo rajono savivaldybių tikslinių grupių paslaugoms, gaus finansavimą, skirtą Skuodo rajono savivaldybės tikslinei grupei, ir užtikrins paslaugų teikimą Skuodo rajono savivaldybės tikslinei grupei. Šiuo tikslu Plungės rajono savivaldybė su Skuodo rajono savivaldybe sudarys tarpusavio bendradarbiavimo susitarimą. Planuojamas projekto vykdymo laikotarpis 2026–2029 metai. Planuojama, kad Plungės rajono savivaldybei bus skiriama 1 038 831,02 Eur, iš kurių 848 522,23 Eur – paslaugoms vaikams ir šeimoms, šeimos koordinatoriaus išlaikymui – 149 940,54 Eur ir 40 368,24 Eur – administravimui.

Planuojama, kad Skuodo rajono savivaldybei bus skiriama 269 326,56 Eur, iš kurių 216 020,57 Eur – paslaugoms vaikams ir šeimoms, šeimos koordinatoriaus išlaikymui – 42 840,15 Eur ir 10 465,84 Eur – administravimui.

**5. Sprendimo projekto autorius ir (ar) autorių grupė.**

Pranešėja ir rengėja – Socialinės paramos skyriaus vedėja Rasa Noreikienė.