PATVIRTINTA

Skuodo rajono savivaldybės tarybos

2026 m. vasario d. sprendimu Nr. T9-

**ATLEIDIMO NUO ATLYGINIMO UŽ GALIMYBĘ STATYTI IŠNUOMOTOJE VALSTYBINĖJE ŽEMĖJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Atleidimo nuo atlyginimo už galimybę statyti išnuomotoje valstybinėje žemėje tvarkos aprašas (toliau – Aprašas) nustato kriterijus, pagal kuriuos Skuodo rajono savivaldybės (toliau – Savivaldybė) taryba gali priimti sprendimą atleisti nuo atlyginimo už galimybę statyti išnuomotoje valstybinėje žemėje (toliau – atlyginimas už galimybę statyti), taip pat prašymų pateikimo, nagrinėjimo ir vertinimo tvarką.

2. Šis Aprašas taikomas juridiniams ir fiziniams asmenims (toliau – Projekto rengėjai), kurie išnuomotoje valstybinėje žemėje siekia statyti ar rekonstruoti statinius ir (ar) įrenginius.

3. Aprašo tikslas – nustatyti aiškius ir objektyvius kriterijus, pagal kuriuos vertinama projekto sukuriama ekonominė ir (ar) socialinė nauda Savivaldybei, taip pat procedūras, kaip sprendžiama dėl atlyginimo už galimybę statyti nemokėjimo ar dalinio atleidimo nuo atlyginimo už galimybę statyti.

4. Atleidimas nuo atlyginimo už galimybę statyti taikomas tik tais atvejais, kai nuomojami valstybinės žemės sklypai, kuriuose planuojama statyba, pagal teisės aktus negali būti privatizuojami ir projekto (siekiamų pastatyti statinių) sukuriama ekonominė ir (ar) socialinė nauda Savivaldybei yra didesnė už apskaičiuotą atlyginimo už galimybę statyti dydį, kaip nustatyta Lietuvos Respublikos žemės įstatyme (toliau – Žemės įstatymas).

**II SKYRIUS**

**KRITERIJAI IR VERTINIMO TVARKA**

5. Ekonominė ir (ar) socialinė nauda vertinama balais (maksimaliai – 100 balų):

5.1. planuojamų sukurti darbo vietų skaičius. Už kiekvieną planuojamą naują darbo vietą skiriami 5 balai. Maksimalus balų skaičius pagal šį kriterijų yra 30 balų;

5.2. numatomų investicijų Savivaldybėje dydis. Už kiekvieną planuojamą 50 000 eurų investiciją skiriami 5 balai. Maksimalus balų skaičius pagal šį kriterijų yra 30 balų;

5.3. viešųjų paslaugų teikimo apimtis. Jeigu projektu sukuriama nauja viešoji paslauga (pvz., švietimo, kultūros, socialinės ar sveikatos srityse), skiriama 20 balų;

5.4. numatomų pastatyti ir Savivaldybei nuosavybės teise į Savivaldybės būsto fondą perduotų socialinių būstų ar Savivaldybės būstų kiekis (vienetais) ir plotas (kvadratiniais metrais). Kiekvienas Savivaldybei perduodamas didesnis kaip 14 kv. m naudingojo ploto socialinis ar Savivaldybės būstas vertinamas 5 balais. Maksimalus balų skaičius pagal šį kriterijų yra 20 balų.

6. Jeigu projektas surenka 70 ar daugiau balų, Savivaldybės taryba taiko atlyginimo už galimybę statyti 100 proc. lengvatą.

7. Jeigu projektas surenka nuo 50 iki 69 balų, Savivaldybės taryba taiko atlyginimo už galimybę statyti 50 proc. lengvatą.

8. Jeigu surenkama mažiau nei 50 balų – atlyginimo už galimybę statyti lengvata netaikoma.

**III SKYRIUS**

**PRAŠYMŲ PATEIKIMAS IR NAGRINĖJIMAS**

9. Projekto rengėjai, siekiantys atleidimo nuo atlyginimo už galimybę statyti, teikia prašymą Savivaldybės administracijai.

10. Kartu su prašymu teikiami šie dokumentai:

10.1. valstybinės žemės nuomos sutarties kopija;

10.2. žemės sklypo planas;

10.3. projekto aprašymas (numatomos investicijos, darbo vietos, viešųjų paslaugų apimtis, būstų perdavimo planas, projekto įgyvendinimo terminas) su apskaičiuota ekonomine ir (ar) socialine nauda;

10.4. planuojamas investicijas įrodantys dokumentai (investicijų projektas, finansiniai dokumentai, sutartys, patvirtintos paskutiniojo ataskaitinio laikotarpio finansinės atskaitomybės dokumentų kopijos ir pan.);

10.5. Savivaldybės administracija turi teisę prašyti pateikti papildomus dokumentus arba informaciją, susijusią su investicijų projektu, Projekto rengėjo finansine padėtimi.

11. Nustačius, kad pateikti ne visi Aprašo 10 punkte nurodyti dokumentai, Savivaldybės administracija raštu kreipiasi į Projekto rengėją, kad Projekto rengėjas per 10 darbo dienų nuo rašto gavimo dienos pateiktų trūkstamus dokumentus. Projekto rengėjui per nurodytą terminą nepateikus trūkstamų dokumentų, prašymas netenkinamas.

12. Savivaldybės administracija per 20 darbo dienų nuo prašymo gavimo dienos patikrina, ar:

12.1. pateikti dokumentai atitinka Aprašo 10 punkte nustatytus reikalavimus;

12.2. Projekto rengėjas nėra skolingas Valstybinio socialinio draudimo fondo biudžetui, ar neturi mokestinės nepriemokos Lietuvos Respublikos valstybės biudžetui arba savivaldybių biudžetams ir fondams, į kuriuos mokamus mokesčius administruoja Valstybinė mokesčių inspekcija;

12.3. Projekto rengėjas nėra bankrutuojantis, likviduojamas ar restruktūrizuojamas.

13. Projekto rengėjo prašymas netenkinamas šiais atvejais:

13.1. jei nustatoma, kad Projekto rengėjo pateikti duomenys apie projektą, investicijų dydį, planuojamas darbo vietas ar kitus sprendimui dėl atleidimo reikšmingus faktus yra netikslūs arba neatitinka faktinių aplinkybių;

13.2. jei Projekto rengėjas prašymo pateikimo dieną turi mokestinių įsiskolinimų valstybės, Savivaldybės biudžetui ar valstybinio socialinio draudimo fondui;

13.3. jei Projekto rengėjas yra bankrutuojantis, likviduojamas ar restruktūrizuojamas;

13.4. jei Projekto rengėjas per Aprašo 11 punkte nurodytą terminą nepateikė trūkstamų dokumentų.

14. Savivaldybės administracija, įvertinusi Aprašo 10 ir 12 punktuose nurodytus duomenis, parengia Savivaldybės tarybos sprendimo projektą dėl atleidimo nuo atlyginimo už galimybę statyti.

15. Sprendimo projekte dėl atleidimo nuo atlyginimo už galimybę statyti nurodoma:

15.1. asmuo (Projekto rengėjas), kuriam taikomas atleidimas;

15.2. atleidimo pagrindas;

15.3. atleidimo dydis (proc.);

15.4. projekto įsipareigojimai (darbo vietų išlaikymas, investicijų įgyvendinimas bei terminas šiems įsipareigojimams įvykdyti ir pan.).

16. Jeigu projektas surenka mažiau nei 50 balų, Savivaldybės administracija parengia Savivaldybės tarybos sprendimo projektą dėl atleidimo nuo atlyginimo už galimybę statyti netaikymo.

**IV SKYRIUS**

**PROJEKTO ĮGYVENDINIMO KONTROLĖ**

17. Projekto rengėjas, pasibaigus Savivaldybės tarybos sprendime nurodytam įsipareigojimų įvykdymo terminui, ne vėliau kaip per 20 darbo dienų Savivaldybės administracijai privalo pateikti laisvos formos ataskaitą apie projekto įgyvendinimą ir pasiektus rodiklius pagrindžiančius dokumentus (dokumentus apie sukurtas darbo vietas, atliktas investicijas, statybos užbaigimą ir kt.).

18. Savivaldybės administracija, gavusi Aprašo 17 punkte nurodytus dokumentus, per 20 darbo dienų atlieka projekto įgyvendinimo patikrinimą. Patikrinimo metu vertinama dokumentinė informacija, o prireikus – atliekama patikra projekto įgyvendinimo vietoje, surašant patikrinimo aktą.

19. Jeigu patikrinimo metu nustatoma, kad Projekto rengėjas pateikė netikslius duomenis, neįvykdė visų prisiimtų įsipareigojimų ar pasiekė mažesnius rodiklius, nei planuota, Savivaldybės administracija perskaičiuoja suteiktus vertinimo balus pagal faktinius duomenis:

19.1. jeigu perskaičiuota balų suma atitinka žemesnį atleidimo dydį (pvz., vietoj 70 balų surenkama mažiau nei 70, bet daugiau nei 50), parengiamas ir teikiamas Savivaldybės tarybai sprendimo projektas dėl atleidimo dydžio pakeitimo (sumažinimo) pagal Aprašo 7 punktą;

19.2. jeigu perskaičiuota balų suma yra mažesnė nei 50 balų arba nustatoma, kad projektas neįgyvendintas iš esmės (nevykdoma veikla), parengiamas ir teikiamas Savivaldybės tarybai sprendimo projektas dėl atleidimo nuo atlyginimo už galimybę statyti panaikinimo.

20. Sprendimą dėl suteikto atleidimo dydžio pakeitimo arba atleidimo panaikinimo priima Savivaldybės taryba. Savivaldybės tarybai priėmus sprendimą sumažinti ar panaikinti atleidimą, Projekto rengėjas privalo sumokėti apskaičiuotą mokėtiną atlyginimo dalį teisės aktų nustatyta tvarka.

**V SKYRIUS**

**BAIGIAMOSIOS NUOSTATOS**

21. Surinkti asmens duomenys saugomi teisės aktų nustatyta tvarka, bet ne ilgiau, nei būtina Aprašo tikslams pasiekti. Pasibaigus saugojimo terminui, duomenys sunaikinami arba anonimizuojami teisės aktų nustatyta tvarka.

22. Asmens duomenų tvarkymas vykdomas laikantis 2016 m. balandžio 27 d. Europos Parlamento ir Europos Sąjungos tarybos reglamento (ES) 2016/679 (Bendrasis duomenų apsaugos reglamentas) bei Lietuvos Respublikos asmens duomenų teisinės apsaugos įstatymo reikalavimų.

23. Savivaldybės administracija, nagrinėdama Projekto rengėjų prašymus, vertindama projektus ir vykdydama šio Aprašo įgyvendinimo kontrolę, tvarko fizinių asmenų duomenis tik tiek, kiek tai būtina šiame Apraše nustatytiems tikslams pasiekti.

24. Tvarkomi asmens duomenys: vardas, pavardė, asmens kodas (jeigu pateikiamas dokumentuose), kontaktiniai duomenys finansiniuose ar projektuose pateiktuose dokumentuose esanti informacija, parašai ir kiti su prašymo nagrinėjimu susiję duomenys.

25. Duomenų subjektai turi teisę susipažinti su savo duomenimis, reikalauti juos ištaisyti

ar ištrinti, apriboti jų tvarkymą.

26. Asmens duomenys saugomi ne ilgiau kaip 2 metus, po to jie sunaikinami.

27. Sprendimą dėl atleidimo nuo atlyginimo už galimybę statyti valstybinėje žemėje priima Savivaldybės taryba, vadovaudamasi šio Aprašo nuostatomis.

28. Sprendimą dėl Aprašo tvirtinimo, pakeitimo ar pripažinimo netekusiu galios priima Savivaldybės taryba.

29. Aprašo įgyvendinimo kontrolę vykdo Savivaldybės administracijos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_