**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS TARYBOS 2025 M. GEGUŽĖS 29 D. SPRENDIMO NR. T9-136 „DĖLVIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS SKUODO RAJONO SAVIVALDYBĖS TARYBOS NUSTATYTOSE VIEŠOSIOSE VIETOSE IŠDAVIMĄ NUOSTATŲ PATVIRTINIMO“ PAKEITIMO**

2026 m. vasario d. Nr. T10-

Skuodas

**1. Parengto sprendimo projekto tikslas ir uždaviniai.**

Sprendimo tikslas – pakeisti Vietinės rinkliavos už leidimo prekiauti ar teikti paslaugas Skuodo rajono savivaldybės tarybos nustatytose viešosiose vietose išdavimą nuostatus, patvirtintus Skuodo rajono savivaldybės tarybos 2025 m. gegužės 29 d. sprendimu Nr. T9-136 „Dėl Vietinės rinkliavos už leidimo prekiauti ar teikti paslaugas Skuodo rajono savivaldybės tarybos nustatytose viešosiose vietose išdavimą nuostatų patvirtinimo“, siekiant sumažinti kai kuriuos vietinės rinkliavos už leidimo prekiauti ar teikti paslaugas Skuodo rajono savivaldybės viešosiose vietose išdavimą dydžius, suteikti lengvatą rinkliavos mokėtojams, turintiems tautinio paveldo sertifikatą, ir nustatyti, jog lengvata taikoma tik vienai asmens užimamai prekybos ar paslaugų teikimo vietai.

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 15 straipsnio 2 dalies 29 punktu, Lietuvos Respublikos rinkliavų įstatymo 11 straipsnio 1 dalies 2 punktu, 12 straipsnio 1 punktu, 13 straipsnio 2 dalimi.

**3. Laukiami rezultatai.**

Šiuo metu galiojantys vietinės rinkliavos tarifai yra nustatyti 2025 m. gegužės mėn. 2025 m. spalio mėn. į Skuodo rajono savivaldybės merą raštu kreipėsi 9 Skuodo miesto turgavietėje veiklą vykdantys prekybininkai su prašymu iš naujo įvertinti vietinės rinkliavos tarifus. Siekiama atliepti prekybininkų prašymą ir pakoreguoti vietinės rinkliavos už leidimo prekiauti ar teikti paslaugas Skuodo rajono savivaldybės tarybos nustatytose viešosiose vietose išdavimą tarifų dydį. Siekiant sąžiningos konkurencijos, nustatyti, jog lengvata taikoma tik vienai asmens užimamai prekybos ar paslaugų teikimo vietai, o už kiekvieną kitą (papildomą) vietą vietinė rinkliava mokama pilnu tarifu, netaikant lengvatos bei prekiaujant daugiau nei vienoje prekybos vietoje.

Pakeitus sprendimą bus užtikrinamas sąžiningesnis vietinės rinkliavos už leidimo prekiauti ar teikti paslaugas Skuodo rajono savivaldybės tarybos nustatytose viešosiose vietose išdavimą tarifų dydis ir lengvatų atvejai.

**4. Lėšų poreikis sprendimui įgyvendinti ir jų šaltiniai.**

Sprendimui įgyvendinti papildomų lėšų nereikės.

**5. Sprendimo projekto autorius ir (ar) autorių grupė.**

Pranešėja ir rengėja – Skuodo miesto seniūnijos seniūnė Ieva Gembutienė.