**AIŠKINAMASIS RAŠTAS**

**APIE SKUODO RAJONO SAVIVALDYBĖS 2026–2028 METŲ BIUDŽETO PROJEKTĄ**

Skuodo rajono savivaldybės 2026–2028 metų biudžeto projektas parengtas vadovaujantis Lietuvos Respublikos biudžeto sandaros įstatymu, Lietuvos Respublikos vietos savivaldos įstatymu, Lietuvos Respublikos 2026–2028 metų biudžeto patvirtinimo įstatymu (toliau – įstatymu), Lietuvos Respublikos valstybės biudžeto ir savivaldybių biudžetų sudarymo ir vykdymo taisyklėmis, Mokymo lėšų apskaičiavimo, paskirstymo ir panaudojimo tvarkos aprašu, Savivaldybės 2026–2028 metų strateginiu veiklos planu ir kitais teisės aktais, reglamentuojančiais savivaldybės biudžeto projekto rengimą, Savivaldybės asignavimų valdytojų pateiktais sąmatų projektais bei biudžetinių įstaigų pajamų už teikiamas paslaugas prognozėmis.

**PAJAMOS**

Įstatymu patvirtinti šie 2026 metų savivaldybių biudžetų finansiniai rodikliai:

1. Gyventojų pajamų mokesčio dalis (procentais), išskyrus fiksuoto dydžio gyventojų pajamų mokestį, mokamą už pajamas, gaunamas iš veiklos, kuria verčiamasi turint verslo liudijimą, tenkanti visų savivaldybių biudžetams nuo šio mokesčio pajamų, prieš tai atskaičius į valstybės biudžetą Valstybės gynybos fondo lėšas, kaip nustatyta Lietuvos Respublikos gynybos fondo įstatymo 4 straipsnio 1 dalies 6 punkte, į Lietuvos Respublikos konsoliduotus valstybės biudžetą ir savivaldybių biudžetus, – 50,44 proc., kurią sudaro pastovioji dalis – 43,53 procento, kintamoji dalis – 6,91 procento.

2026 metų sumas kintamajai gyventojų pajamų mokesčio daliai apskaičiuoti sudaro (įstatymo 5 priedas):

3 543 000 Eur – 2018–2025 metų sumos kintamajai gyventojų pajamų mokesčio daliai apskaičiuoti;

169 000 Eur – darbo užmokesčiui dėl minimaliosios mėnesinės algos padidinimo didinti;

62 000 Eur – darbo užmokesčiui dėl pareiginės algos (atlyginimo) bazinio dydžio padidinimo didinti.

30 000 Eur – kultūros ir meno darbuotojų darbo užmokesčiui didinti.

2. Skuodo rajono savivaldybės biudžetui skiriama 0,5340 proc. gyventojų pajamų mokesčio dalis, pagal kurią Valstybinė mokesčių inspekcija prie Lietuvos Respublikos finansų ministerijos faktiškai įplaukusias lėšas iš gyventojų pajamų mokesčio perveda savivaldybei.

3. Gyventojų pajamų mokesčio dalis, reikalinga prognozuojamoms pajamoms iš gyventojų pajamų mokesčio apskaičiuoti, Skuodo rajono savivaldybei yra 100 procentų.

4. Valstybės biudžeto specialios tikslinės dotacijos savivaldybių biudžetams. Įstatymo 6 priede nurodytos bendros valstybės biudžeto specialių tikslinių dotacijų sumos, o 4 straipsnio 1 dalis įpareigoja valstybės biudžeto asignavimų valdytojus per 5 darbo dienas nuo įstatymo įsigaliojimo dienos paskirstyti savivaldybėms ir joms pranešti apie dotacijų paskirstymą. Įstatymas įsigaliojo 2025 m. gruodžio 24 d., tačiau ne visos įstaigos laiku pranešė apie valstybės biudžeto specialių tikslinių dotacijų paskirstymą savivaldybėms. Tai labai apsunkina tinkamai ir laiku parengti savivaldybės biudžeto projektą.

Įstatymu numatomas Skuodo rajono savivaldybės biudžeto finansinis rodiklis – prognozuojamos pajamos iš gyventojų pajamų mokesčio, išskyrus fiksuoto dydžio gyventojų pajamų mokestį, mokamą už pajamas, gaunamas iš veiklos, kuria verčiamasi turint verslo liudijimą, kuriuo savivaldybė privalo vadovautis rengdama savo biudžetą. 2026 m. prognozuojamos pajamos 20 756 000 Eur. Į prognozuojamų pajamų rodiklį neįskaitomos savivaldybės biudžetinių įstaigų pajamos, vietinės rinkliavos, pajamos, priskirtos pagal Savivaldybių aplinkos apsaugos rėmimo specialiosios programos įstatymą, materialiojo ir nematerialiojo turto realizavimo pajamos. Nuo 2022 m. sausio 1 d., pasikeitus Lietuvos Respublikos savivaldybių biudžetų pajamų nustatymo metodikos įstatymui, į savivaldybės prognozuojamas pajamas nebeįskaitomos pajamos iš žemės mokesčio, nekilnojamojo turto mokesčio, paveldimo turto mokesčio, pajamos, gautos už valstybinės žemės nuomą, kitos neišvardintos pajamos.

Lyginant su 2025 metais, 2026 metų savivaldybės pajamos savarankiškoms funkcijoms vykdyti yra didesnės 2 001 000 Eur (be nepanaudotų ankstesnių metų likučių).

**1 lentelė. Skuodo rajono savivaldybės biudžeto pajamų savarankiškoms funkcijoms vykdyti planas pagal ekonominę klasifikaciją**

|  |  |  |  |
| --- | --- | --- | --- |
| Prognozuojamos pajamos | 2025 metai | 2026 metai | Skirtumas |
| Gyventojų pajamų mokestis | 18 765 000 | 20 756 000 | +1 991 000 |
| Gyventojų pajamų mokestis, mokamas už pajamas, gaunamas iš veiklos, kuria verčiamasi turint verslo liudijimą | 13 000 | 13 000 | 0 |
| Žemės mokestis | 526 000 | 530 000 | +4 000 |
| Paveldimo turto mokestis | 3 000 | 5 000 | +2 000 |
| Nekilnojamojo turto mokestis | 198 000 | 225 000 | +27 000 |
| Palūkanos už indėlius, depozitus ir sąskaitų likučius | 40 000 | 47 000 | +7 000 |
| Nuomos mokestis už valstybinę žemę | 100 000 | 100 000 | 0 |
| Valstybės rinkliava | 25 000 | 25 000 | 0 |
| Vietinė rinkliava\* | 15 000 | 15 000 | 0 |
| Kitos neišvardintos pajamos | 10 000 | 10 000 | 0 |
| Materialiojo ir nematerialiojo turto realizavimo pajamos\*\* | 40 000 | 10 000 | -30 000 |
| Iš viso | 19 735 000 | 21 736 000 | +2 001 000 |
| Ankstesnių metų nepanaudoti likučiai | 2 555 400 | 1 766 400 | -789 000 |
| Iš viso | 22 290 400 | 23 502 400 | +1 212 000 |

\*Vietinės rinkliavos (išskyrus vietinę rinkliavą už komunalinių atliekų surinkimą iš atliekų turėtojų bei atliekų tvarkymą).

\*\*Materialiojo ir nematerialiojo turto realizavimo pajamos (išskyrus žemės realizavimo pajamas).

**2 lentelė. Skuodo rajono savivaldybės biudžeto pajamų planas pagal finansavimo šaltinius**

|  |  |  |  |
| --- | --- | --- | --- |
| Finansavimo šaltinis | 2025 metų patikslintas planas | 2026 metų planas | Skirtumas |
| Savivaldybės biudžeto pajamos savarankiškoms funkcijoms vykdyti | 19 735 000 | 21 736 000 | +2 001 000 |
| Vietinė rinkliava už komunalinių atliekų surinkimą iš atliekų turėtojų ir atliekų tvarkymą | 540 000 | 540 000 | 0 |
| Biudžetinių įstaigų pajamos už paslaugas | 496 610 | 463 100 | -33 510 |
| Aplinkos apsaugos specialioji programa | 87 300 | 69 000 | -18 300 |
| Europos Sąjungos finansinės paramos lėšos | 2 744 757 | 4 031 900 | +1 287 143 |
| Mokymo lėšos | 6 956 300 | 7 790 000 | +833 700 |
| Valstybės biudžeto specialios tikslinės dotacijos savivaldybių biudžetams | 3 507 571 | 3 555 300 | +47 729 |
| Kelių priežiūros ir plėtros programa | 1 464 400 | 1 464 400\* | 0 |
| Kitos dotacijos ir lėšos | 976 594 | 1 063 500 | +86 906 |
| **Iš viso** | **36 508 532** | **40 713 200** | **+4 204 668** |
| Skolintos lėšos | 0 | 1 259 800 | +1 259 800 |
| Metų pradžios likutis | 2 892 400 | 2 389 000 | -503 400 |
| Apyvartinės lėšos | 128 448 | 128 443 | -5 |

\*Ne visi valstybės biudžeto asignavimų valdytojai yra pateikę informaciją apie savivaldybei planuojamas skirti specialias tikslines dotacijas.

Lyginant su patikslintu 2025 metų biudžetu, planuojamas savivaldybės 2026 metų biudžeto pajamų planas yra didesnis 4 204 668 Eur.

2025 metų nepanaudota pajamų dalis, kuri viršija panaudotus asignavimus, yra 2 389 000 Eur, iš jų pagal finansavimo šaltinius:

1 766 400 Eur pajamų dalis savarankiškoms funkcijoms vykdyti;

11 300 Eur pajamų dalis iš vietinės rinkliavos už komunalinių atliekų surinkimą iš atliekų turėtojų bei atliekų tvarkymą;

138 700 Eur biudžetinių įstaigų pajamos;

42 400 Eur aplinkos apsaugos specialiosios programos pajamos;

51 100 Eur pajamos už valstybinės miesto žemės pardavimą;

379 100 Eur Europos Sąjungos struktūrinių fondų ir kitų finansavimo šaltinių pajamos.

Nepanaudotą 1 766 400 Eur pajamų dalį savarankiškoms funkcijoms vykdyti sudaro 952 000 Eur nepanaudoti 2025 metų asignavimai ir 814 400 Eur viršplaninės pajamos.

**ASIGNAVIMAI**

Skuodo rajono savivaldybės biudžeto 2026 metų asignavimų planas pagal visus finansavimo šaltinius yra 44 362 000 Eur. Šie asignavimai yra paskirstyti 29 asignavimų valdytojams.

Švietimo, kultūros įstaigų ir seniūnijų asignavimai savarankiškoms funkcijoms vykdyti, išskyrus asignavimus darbo užmokesčiui, socialinio draudimo įmokoms ir darbdavių socialinei paramai, yra paskirstyti pagal Tarybos kolegijoje patvirtintus kriterijus. Asignavimai darbo užmokesčiui yra suplanuoti atsižvelgiant į patvirtintą minimalųjį mėnesinį atlyginimą (1 153 Eur), bazinį dydį (1798 Eur) bei padidintus minimalius koeficientus. Darbo užmokesčio fondas, kartu su socialinio draudimo įmokomis bei darbdavių socialine parama pinigais, palyginus su 2025 m. biudžeto planu, didesnis 10,8 proc. Be to, asignavimų valdytojams planuojama įvairioms investicijoms ir projektams įgyvendinti papildomai paskirstyti 2 247 700 Eur (planuojamų investicijų lentelė pridedama).

**3 lentelė.** **Skuodo rajono savivaldybės biudžeto asignavimai pagal finansavimo šaltinius**

|  |  |  |
| --- | --- | --- |
| Finansavimo šaltinio kodas | Pavadinimas | Asignavimų planas (2026 m. pajamos + 2025 m. likučiai) |
| SB (1102) | Išlaidoms finansuoti (savivaldybės savarankiškoms funkcijoms) | 23 502 400 |
| SB (1104) | Komunalinių atliekų surinkimui ir tvarkymui | 551 300 |
| S (1301) | Biudžetinių įstaigų pajamos už prekes ir paslaugas, turto nuomą | 601 800 |
| AP (1302) | Aplinkos apsaugos rėmimo specialioji programa | 111 400 |
| MK (2111) | Mokymo lėšos | 7 790 000 |
| VB (2121) | Specialios tikslinės dotacijos valstybinėms (valstybės perduotoms savivaldybėms) funkcijoms vykdyti | 3 555 300 |
| VBKT (2401) | Valstybės biudžeto dotacijos | 1 011 000 |
| VBKT\_NŽT (2401) | Valstybinės žemės pardavimo lėšos | 62 100 |
| VBKT (2410) | Kitos pagal sutartis | 41 500 |
| ES+BFL (3305+2402) | Valstybės biudžeto ir Europos Sąjungos finansinės paramos lėšos | 4 411 000 |
| Iš viso |  | 44 362 000 |

Skuodo rajono savivaldybės 2026–2028 metų strateginiame veiklos plane yra patvirtintos šešios programos, atitinkamai ir savivaldybės biudžetas yra paskirstytas pagal tas pačias šešias programas.

**4 lentelė.** **Skuodo rajono savivaldybės biudžeto asignavimai pagal programas**

|  |  |  |
| --- | --- | --- |
| Programos pavadinimas | 2026 m. projektas (eurais) | Proc. |
| Ugdymo ir sporto paslaugų kokybės ir prieinamumo užtikrinimas | 16 313 700 | 37 |
| Socialinės paramos ir sveikatos apsaugos paslaugų kokybės ir prieinamumo užtikrinimas | 10 219 600 | 23 |
| Kultūros ir turizmo veiklų užtikrinimas, jaunimo ir visuomenės aktyvinimas | 3 075 600 | 7 |
| Savivaldybės valdymas ir pagrindinių funkcijų vykdymas | 6 011 4600 | 14 |
| Tvarios veiklos, saugios aplinkos užtikrinimas bei verslo ir žemės ūkio plėtra | 2 325 900 | 5 |
| Infrastruktūros ir investicijų plėtra | 6 415 800 | 14 |
| Iš viso | 44 362 000 | 100 |

Lietuvos Respublikos biudžeto sandaros įstatymo 15 straipsnis įpareigoja savivaldybes sudaryti mero rezervą, kuris turi būti ne mažesnis kaip 0,25 procento ir ne didesnis kaip 1 procentas patvirtintų savivaldybės biudžeto pajamų (neįskaitant valstybės dotacijų savivaldybių biudžetams). 2026 metų biudžeto projekte yra suplanuotas 60 000 Eur **mero rezervas**. Tai sudaro 0,26 proc. planuojamų savivaldybės biudžeto pajamų (neįskaitant valstybės dotacijų savivaldybių biudžetams).

**SKOLINIMASIS**

Savivaldybių skolinimosi taisyklės yra nustatytos Lietuvos Respublikos fiskalinės sutarties įgyvendinimo konstituciniame įstatyme. Įstatymo 5 straipsnio 2 dalis reglamentuoja, kad savivaldybės skola pagal įsipareigojamuosius skolos dokumentus, įskaitant paskolos sutartis, finansinės nuomos (lizingo) sutartis ar kitus įsipareigojamuosius skolos dokumentus, negali viršyti 60 procentų tam tikrų metų savivaldybės biudžeto pajamų. 2026 m. sausio 1 d. savivaldybės skolinių įsipareigojimų likutis 1 234 100 Eur. Tai sudaro tik 3 procentus planuojamų 2026 metų pajamų.

Skuodo rajono savivaldybė pagal grafiką 2026 metais turi grąžinti 443 800 Eur paskolų.

2026 metais planuojama imti 1 259 800 Eur paskola projektams įgyvendinti.

**5 lentelė.** **Projektai, kuriems planuojama imti paskolą**

|  |  |
| --- | --- |
| Projekto pavadinimas | Planuojamas paskolos dydis (eurais) |
| Skuodo rajono bendrojo ugdymo mokyklų aplinkos pritaikymas įtraukiajam ugdymui (neįgaliesiems) | 200 000 |
| Pastato renovavimas ir pritaikymas intensyvių krizių įveikimo su apgyvendinimu paslaugoms teikti Skuodo rajono savivaldybėje | 200 000 |
| Sveikos gyvensenos skatinimas ir psichoaktyvių medžiagų prevencija Skuodo rajone | 14 900 |
| Skuodo rajono savivaldybės gamtos ir kultūros objektų pritaikymas lankymui | 170 900 |
| Priešgaisrinės apsaugos tarnybų bendradarbiavimas siekiant stiprinti nelaimių rizikos prevenciją ir valdymą Latvijos bei Lietuvos pasienyje | 345 000 |
| Mosėdžio PSPC aikštelės asfaltavimas | 169 000 |
| Infrastruktūros pritaikymas verslui Mosėdžio miestelio Liepų g. | 160 000 |
| Iš viso | 1 259 800 |

**BIUDŽETO RODIKLIAI 2027 IR 2028 BIUDŽETINIAMS METAMS**

Vadovaujantis Lietuvos Respublikos biudžeto sandaros įstatymo 16 straipsnio 1 dalies 2 punktu, nuo 2025 metų, tvirtinant savivaldybės biudžetą, taip pat tvirtinami ir biudžeto rodikliai antriesiems ir tretiesiems biudžetiniams metams, t. y. bendros planuojamų pajamų ir planuojamų asignavimų sumos.

Planuojami Skuodo rajono savivaldybės biudžeto rodikliai 2027 ir 2028 biudžetiniams metams:

1. Bendra planuojamų pajamų suma 2027 metams 38 611 700 Eur, 2028 metams –   39 705 800 Eur.

2. Bendra planuojamų asignavimų suma 2027 metams – 40 555 200 Eur, 2028 metams – 41 649 300 Eur.

\_\_\_\_\_\_\_\_\_\_\_\_\_\_