PATVIRTINTA

Skuodo rajono savivaldybės tarybos

2026 m. vasario d. sprendimu Nr. T9-

**VISOS DIENOS MOKYKLOS VEIKLOS ORGANIZAVIMO SKUODO RAJONO SAVIVALDYBĖS BENDROJO UGDYMO MOKYKLOSE TVARKOS APRAŠAS**

**I. BENDROSIOS NUOSTATOS**

1.Visos dienos mokyklos veiklos organizavimo Skuodo rajono savivaldybės bendrojo ugdymo mokyklose (toliau – BUM)tvarkos aprašas (toliau – Aprašas) nustato visos dienos mokyklos tikslą ir uždavinius, veiklos principus, vykdomas programas, veiklas, teikiamas paslaugas ir jų vykdytojus, mokinių priėmimo į visos dienos mokyklos klases, veiklos organizavimo joje tvarką bei finansavimo šaltinius.

2. Visos dienos mokyklos (toliau – VDM) veikla organizuojama vadovaujantis Jungtinių Tautų Vaiko teisių konvencija, Lietuvos Respublikos švietimo įstatymu, Lietuvos Respublikos švietimo, mokslo ir sporto ministro 2018 m. birželio 26 d. įsakymu Nr. V-606 „Dėl Rekomendacijų dėl visos dienos mokyklos kūrimo ir veiklos organizavimo patvirtinimo“ patvirtintomis Rekomendacijomis bei kitais teisės aktais, reglamentuojančiais šią sritį.

3. VDM veikla yra ugdymo proceso organizavimo būdas, kurio esminis požymis yra visų vykdomų programų, veiklų, paslaugų dermė siekiant bendro mokyklos tikslo per ilgesnį nei įprastai mokykloje praleidžiamą laiką.

4. VDM vykdomos programos, teikiamos paslaugos ir veiklos organizuojamos ne tik mokyklos patalpose, jos teritorijoje, bet ir kitose ugdymui, edukacijai, kultūrai, poilsiui, pramogoms vykdyti pritaikytose erdvėse – parkuose, muziejuose, bibliotekose, dienos centruose, universaliuose daugiafunkciuose centruose, mokyklose-daugiafunkciuose centruose, įmonėse ir kt.

5. Aprašu siūloma vadovautis mokykloms, vykdančioms priešmokyklinio ir pradinio ugdymo programas, prireikus – ir mokykloms, vykdančioms pagrindinio, vidurinio ugdymo programas.

6. Apraše vartojamos sąvokos atitinka Lietuvos Respublikos švietimo įstatyme ir kituose įstatymuose ir jų įgyvendinamuosiuose teisės aktuose vartojamas sąvokas.

**II. VDM TIKSLAS, UŽDAVINIAI IR VEIKLOS PRINCIPAI**

7. VDM tikslas – sudaryti sąlygas kokybiškam, socialiai teisingam ir lygias galimybes užtikrinančiam visapusiškam kiekvieno vaiko ugdymui (si) visą dieną saugioje aplinkoje.

8. VDM uždaviniai:

8.1. užtikrinti kiekvieno mokinio pažangą ir gerinti pasiekimus;

8.2. sudaryti sąlygas ugdytis ir gauti reikalingą pagalbą įvairių ugdymosi poreikių turintiems mokiniams;

8.3. mažinti socialinę atskirtį;

8.4. užtikrinti lygias galimybes tenkinti socialinius, sveikatos priežiūros, švietimo ir kultūros poreikius;

8.5. stiprinti formaliojo ugdymo ir neformaliojo švietimo dermę;

8.6. skatinti mokyklų atvirumą ir socialinę partnerystę;

8.7. skatinti mokyklas ieškoti efektyvių ugdymo organizavimo būdų;

8.8. sudaryti galimybę šeimoms derinti darbo ir šeimos įsipareigojimus.

9. VDM kuriama ir veikla vykdoma vadovaujantis šiais principais:

9.1. Kontekstualumo *–* pasirenkant VDM veiklos modelį ir vykdant VDM veiklą atsižvelgiama į kiekvieno vaiko ugdymosi poreikius, patiriamus sunkumus, kylančius mokykloje dėl socialinių, ekonominių, kultūrinių šeimų skirtumų, mokinių pasiekimus, turimą aplinką / infrastruktūrą, kurioje veikia mokykla, jos galimybes, socialinės partnerystės tinklą, programų, veiklų ir paslaugų pasiūlą, kitas galimybes ir pan.

9.2. Lankstumo *–* VDM vykdomos programos, veiklos, paslaugos, jų trukmė, intensyvumas ir kt. gali būti keičiama atsižvelgiant į konkrečios mokyklos bendruomenės poreikius.

9.3. Geriausių vaiko interesų prioriteto *–* priimant sprendimus ar imantis bet kokių veiksmų, dėl VDM susijusių su vaiku, vadovaujamasi geriausiais vaiko interesais. Vaiko interesų principas taikomas remiantis konkrečia individualaus vaiko situacija, siekiant nustatyti, kas naudingiausia vaikui artimiausiu metu ir ateityje.

9.4. Vaiko visapusiško ugdymosi užtikrinimo *–* VDM tinkamų aplinkų ir sąlygų sudarymu atskleisti kiekvieno vaiko ugdymosi potencialą ir ugdyti visas vaiko kompetencijas.

9.5. Sistemiškumo *–* VDMkuriama kaip integrali edukacinių, socialinių, kultūrinių veiklų visuma. VDM sėkmė priklauso nuo darnaus visų prasminiais ryšiais susijusių struktūrinių dalių ir veiklų funkcionavimo siekiant bendro mokyklos tikslo.

9.6. Tarpinstitucinio bendradarbiavimo – kuriant VDM, planuojant veiklas, jas įgyvendinant dalyvauja ne tik švietimo, bet ir kitų sričių vaikui ir šeimai reikalingas paslaugas – socialines, sveikatos priežiūros, kultūros – teikiančių įstaigų atstovai, pasitelkiamos nevyriausybinės organizacijas ir kt.

10. VDM klasė nėra privaloma, tai laisvai pasirenkama nemokama paslauga, teikiama BUM besimokantiems mokiniams.

**III. VDM INICIJAVIMAS. KLASIŲ FORMAVIMAS**

11. Iniciatyva kurti VDM gali kilti iš mokyklos bendruomenės poreikių (nepalankus socialinis ekonominis kontekstas, žemi mokinių pasiekimai, netenkinami mokinių individualūs poreikiai bei kita).

12. Iniciatyva kurti VDM gali kilti ir iš mokyklos savininko teises ir pareigas įgyvendinančios institucijos bei ES projektų.

13. Mokykla, siekianti veikti kaip VDM, nusistato VDM poreikį, atlikdama bendruomenės narių apklausą ir įvertindama kontekstą šiais aspektais:

13.1. tėvų (globėjų, rūpintojų), kurie pritaria, kad ugdymo procesas mokykloje vyktų VDM būdu, dalis;

13.2. mokyklos turimas socialinių partnerių tinklas, t. y., ar mokykla yra užmezgusi partnerystes su vaikų socialinę priežiūrą vykdančiomis institucijomis, nevyriausybinėmis organizacijomis, neformaliojo vaikų švietimo teikėjais ir kita;

13.3. mokyklos aplinkų atitikimas mokinių neformaliajam švietimui, individualiam ir grupiniam darbui, poilsiui;

13.4. mokyklos mokinių, dalyvaujančių neformaliojo vaikų švietimo programose ne mokykloje, dalis;

13.5. mokyklos personalo situacija, t. y. ar jo pakanka VDM veiklai, kokio nepedagoginio personalo trūksta socialinių, sveikatos priežiūros, kultūros ar kitų mokyklos bendruomenei reikalingų paslaugų teikimui;

13.6. mokykloje besimokančių specialiųjų ugdymosi poreikių turinčių mokinių skaičius ir jiems reikalingos švietimo pagalbos poreikis;

13.7. mokinių, turinčių mokymosi sunkumų dėl nepalankios aplinkos veiksnių, dalis (pvz., pagal mokinių, kurie gauna nemokamą maitinimą, dalį; vaiko minimalios priežiūros priemonę gavusių mokinių skaičių ir kita).

14. Mokyklos vadovas, įvertinęs kontekstą ir poreikį ugdymo procesą visoje mokykloje ar atskirose klasėse organizuoti VDM, kreipiasi į Mokyklos tarybą dėl pritarimo.

15. Gavęs Mokyklos tarybos pritarimą, mokyklos vadovas prašymą dėl VDM steigimo teikia Savivaldybės merui. Savivaldybės mero teikimu, Savivaldybės taryba priima sprendimą leisti įsteigti VDM.

16. Klasių skaičius, veiklos per dieną trukmė klasėje gali būti tikslinama, jeigu grupėje keičiasi mokinių skaičius bei daugiau kaip du trečdaliai klasės mokinių tėvų (globėjų, rūpintojų) pageidauja nustatyti kitą visos dienos veiklos pradžią ar pabaigą. Sprendimą dėl klasių skaičiaus didinimo ar mažinimo, veiklos trukmės pakeitimo motyvuotu VDM vadovo teikimu priima Savivaldybės meras, išskyrus atvejus, kai mokykla dalyvauja ES projekte ir projekte yra nurodyta kitaip.

17. VDM klasės formavimo principai:

17.1. tėvų (globėjų, rūpintojų) pateikti prašymai registruojami ir sudaromas jų sąrašas;

17.2. kai pateikta daugiau prašymų nei yra vietų VDM klasėje, prioritetas teikiamas:

17.2.1. specialiųjų ugdymosi poreikių turintiems mokiniams;

17.2.2. mokiniams, kurių abu tėvai (rūpintojai, globėjai) dirba, ar vaikams iš nepilnų šeimų, kai vienas iš tėvų (rūpintojų, globėjų) dirba;

17.2.3. mokiniams, kurių ypač žemi vaiko mokymosi pasiekimai, nepakankami socialiniai įgūdžiai, dėl nepalankios aplinkos veiksnių patiriami mokymosi sunkumai;

17.2.4. mokiniams, kuriems VDM klasės paslauga siūloma BUM Vaiko gerovės komisijos sprendimu;

17.2.5. mokiniams, kurių tėvų (rūpintojų, globėjų) prašymai buvo gauti anksčiau;

17.2.6. mokiniams, atitinkantiems mokyklos nusistatytus prioritetus (kai tokius nustato).

18. Vaikui nebelankant VDM klasės arba nebesant poreikio, kad vaikas ją lankytų, tėvai (rūpintojai, globėjai) privalo apie tai informuoti raštu BUM direktorių.

19. Už prašymuose nurodytų duomenų teisingumą atsako tėvai (globėjai, rūpintojai).

20. Vaikų priėmimas į VDM klasę, išbraukimas iš jos įforminamas BUM direktoriaus įsakymu.

**IV**. **VDM VEIKLOS ORGANIZAVIMAS**

21. VDM klasės veikia per mokslo metus ugdymo proceso metu Lietuvos Respublikos švietimo, mokslo ir sporto ministro bendruosiuose ugdymo planuose nustatytais terminais. Prašymai dėl mokinių priėmimo į VDM klases pateikiami mokyklos vadovo nustatyta tvarka iki einamųjų metų rugpjūčio 31 d., jeigu mokykla nenustato kito termino. Sprendimai dėl mokinių priėmimo priimami ne vėliau kaip per 10 darbo dienų nuo prašymų pateikimo termino pabaigos, apie juos tėvai (globėjai, rūpintojai) informuojami raštu arba elektroninėmis ryšio priemonėmis per 5 darbo dienas nuo sprendimo priėmimo. VDM klasės suformuojamos ir patvirtinamos BUM vadovo įsakymu ne vėliau kaip iki ugdymo proceso pradžios, o informacija apie jas viešai paskelbiama mokyklos interneto svetainėje.

22. VDM klasių veiklų turinį ir dienotvarkę (veiklų išdėstymą) derina VDM vadovas, įvertinęs mokinių, jų tėvų (globėjų, rūpintojų) poreikius ir VDM galimybes. Veiklų turinys turi atitikti VDM keliamus tikslus ir uždavinius.

23. Didelių ir labai didelių specialiųjų ugdymosi poreikių turintiems mokiniams veiklų turinys ir dienotvarkė gali būti išdėstyti pagal Skuodo rajono savivaldybės pedagoginės psichologinės tarnybos rekomendacijas.

24. VDM klasių veiklos vykdomos mokyklos vadovo patvirtintu darbo grafiku ir yra finansuojamos iš valstybės ar Savivaldybės lėšų. Taip pat gali būti naudojamos Europos Sąjungos struktūrinių fondų finansuojamų programų (projektų) lėšos teisės aktų nustatyta tvarka.

25. Tėvų (globėjų, rūpintojų) prašymu VDM gali teikti papildomas paslaugas iki 18.00 (ar 19.00) valandos (mokinių priežiūra, neformaliojo švietimo veiklos, paramos šeimai ir pozityvios tėvystės įgūdžių ugdymo klasių veiklos, kitos pagalbos šeimai priemonės).

26. Papildomos paslaugos apmokamos tėvų (globėjų, rūpintojų) lėšomis pagal Savivaldybės tarybos nustatytus įkainius. Papildomos paslaugos gali būti visiškai arba iš dalies finansuojamos iš valstybės ar Savivaldybės biudžeto lėšų, jeigu toks finansavimas numatytas Savivaldybės tarybos sprendimuose, patvirtintuose asignavimuose ar kituose teisės aktuose.

27. Esant ekstremaliai situacijai, ekstremaliam įvykiui ar įvykiui (ekstremali temperatūra, gaisras, potvynis, pūga ir kita), keliančiam pavojų mokinių sveikatai ir gyvybei, veiklų trukmė ir veiklų organizavimas gali būti koreguojamas arba nutraukiamas Savivaldybės mero ar VDM vadovo sprendimu.

28. VDM:

28.1. organizuoja mokinių veiklą, pasitelkdama formaliojo ir neformaliojo švietimo mokytojus, švietimo pagalbos specialistus, mokinio padėjėjus, pagal poreikį – savanorius, socialinius darbuotojus, visuomenės sveikatos priežiūros specialistus, socialinius partnerius, kultūros darbuotojus;

28.2. organizuoja mokinių užimtumą, teikia pagalbą jiems atliekant namų darbų užduotis, vykdo kryptingą pažintinę, meninę, sportinę, komunikacinę ir kitą veiklą ne tik VDM, bet ir kitose ugdymui, edukacijai, kultūrai, poilsiui ir pramogoms pritaikytose erdvėse (parkuose, muziejuose, bibliotekose, dienos centruose ir panašiai);

28.3. užtikrina mokinių dalyvavimą VDM organizuojamose neformaliojo švietimo veiklose, jei yra poreikis, individualiuose švietimo pagalbos užsiėmimuose;

28.4. fiksuoja klasės veiklą elektroniniame dienyne, žymi mokinių lankomumą;

28.5. sudaro sąlygas mokiniui pailsėti (pertraukos, žaidimai lauke ir kita), pabūti vienam;

28.6. užtikrina, kad VDM erdvės būtų pritaikytos skirtingo pobūdžio veikloms įgyvendinti, kad klasėje mokiniams būtų sudarytos saugios ir sveikos sąlygos;

28.7. informuoja tėvus (globėjus, rūpintojus) apie mokinių savijautą, sveikatą, elgesį, veiklą, lankomumą.

29. VDM sudaro galimybę mokiniui valgyti valgymui skirtoje patalpoje. Mokinių maitinimu pasirūpina mokinių tėvai. Nemokamą maitinimą gaunančių mokinių maitinimas gali būti finansuojamas iš Savivaldybės biudžeto ar kitų šaltinių lėšomis teisės aktų nustatyta tvarka.

**V. BAIGIAMOSIOS NUOSTATOS**

30. VDM vadovas atsako už klasės veiklos priežiūrą ir Aprašo įgyvendinimą.

1. VDM veiklos priežiūrą vykdo Savivaldybės administracijos Švietimo ir sporto skyrius ne rečiau kaip kartą per mokslo metus. Priežiūra atliekama pagal iš anksto nustatytus vertinimo kriterijus, apimančius:  
    31.1. Aprašo nuostatų laikymosi vertinimą;  
    31.2. mokinių priėmimo, išbraukimo ir klasių formavimo procedūrų teisėtumo patikrinimą (remiantis įsakymais, prašymais, registrų duomenimis);  
    31.3. veiklų organizavimo atitikties nustatytai dienotvarkei, programoms ir jų dokumentavimo elektroniniame dienyne ar kituose apskaitos dokumentuose vertinimą;  
    31.4. mokinių saugos, sveikatos ir gerovės užtikrinimo sąlygų įvertinimą;  
    31.6. tėvų (globėjų, rūpintojų) informavimo ir bendradarbiavimo praktikos vertinimą;  
    31.7. veiklos rezultatyvumo rodiklių (mokinių lankomumo, dalyvavimo veiklose, nustatytų problemų sprendimo) analizę.

32. Patikrinimo rezultatai įforminami pažyma, kurioje nurodomi nustatyti faktai, išvados ir rekomendacijos, ir paviešinami savivaldybės interneto svetainėje www.skuodaas.lt.

33. Aprašas skelbiamas Savivaldybės interneto svetainėje [www.skuodas.lt](http://www.skuodas.lt) ir BUM interneto svetainėse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_